Leonarda Cianciulli

Leonarda Cianciulli (18. huhtikuuta 1894 – 15. lokakuuta 1970) oli italialainen sarjamurhaaja, joka tunnetaan myös nimellä "Correggion saippuantekijä" (la Saponificatrice di Correggio). Cianciulli murhasi kolme naista vuosina 1939 ja 1940 ja teki heidän ruumiistaan saippuaa ja teekakkuja.

 Lapsuus ja nuoruus 
Leonarda Cianculli syntyi Montellassa Italiassa. Hänen lapsuutensa ei ollut onnellinen ja hän yritti nuorena kaksi kertaa itsemurhaa. Vuonna 1917 hän meni naimisiin Taffaele Pansardin kanssa. Ciancullin äiti ei pitänyt avioliitosta, sillä tämä oli suunnitellut tyttärensä menevän toisen miehen kanssa naimisiin. Cianculli on myöhemmin väittänyt hänen äitinsä kironneen hänet ja hänen aviomiehensä tuolloin. 

Vuonna 1921 pariskunta muutti aviomies Pansardin kotikaupunkiin Lauriaan, jossa Leonarda Cianculli tuomittiin vankeuteen petoksesta vuonna 1927. Hänen vapauduttuaan pariskunta muutti Lacedoniaan, jossa heidän kotinsa vuonna 1930 tuhoutui Irpinia-maanjäristyksessä. Tämän jälkeen he muuttivat Correggioon, jossa Cianculli avasi pienen kaupan. Hän oli naapurustossaan suosittu ja kunnioitettu.

Leonarda Cianculli oli avioliittonsa aikana seitsemäntoista kerta raskaana. Raskauksista kolme päättyi keskenmenoon ja syntyneistä lapsista kymmenen kuoli jo pienenä. Cianculli pelkäsi neljän elossa olleen lapsena puolesta, sillä ennustaja oli sanonut hänen menevän naimisiin ja saavan lapsia, mutta kaikkien lasten kuolevan pieninä. Toinen kädestäennustaja sanoi näkevänsä hänen toisessa kädessään vankilan ja toisessa vankimielisairaalan.

 Murhat  
Vuonna 1939 Ciancullin vanhin poika, joka oli hänen lempilapsensa, aikoi liittyä armeijaan. Hän halusi suojella poikaansa kaikin mahdollisin keinoin ja tuli siihen tulokseen, että hänen turvallisuutensa vaati ihmisuhreja. Ihmisuhreiksi valikoitui kolme keski-ikäistä naista.

Leonarda Ciancullin uhreista ensimmäinen oli Faustina Setti. Setti kysyi häneltä apua aviomiehen löytämiseen ja Cianciulli kertoi tälle sopivasta kumppanista Polassa. Valmistautuessaan lähtemään Polaan Setti meni viimeiselle vierailulle Cianciullin luokse, jolloin Cianculli tappoi tämän kirveellä.  Sen jälkeen hän raahasi ruumiin kaappiin, jossa hän paloitteli ruumiin yhdeksään osaan keräten veren altaaseen. Hän keitteli ruumiin palasista saippuaa ja käytti veren teekakkujen valmistamiseen.

Toinen uhri oli Francesca Soavi. Cianciulli väitti löytäneensä tälle työpaikan ja huijasi hänet kirjoittamaan ystävilleen kortteja, joissa kertoi muuttosuunnitelmistaan. Settin tapaan Soavi kävi tapaamassa Cianciullia ennen lähtöään, jolloin Cianciulli antoi hänelle huumattua viiniä ja tappoi hänet kirveellä. Ruumiille kävi samoin kuin ensimmäisessäkin murhassa.

Kolmas ja viimeinen uhri oli Virginia Cacioppo. Cianciulli väitti löytäneensä hänelle töitä Firenzestä. Murha tapahtui samoin kuin aiemmissakin murhissa, mutta tällä kertaa Cianciulli sulatti koko ruumiin tehdäkseen siitä saippuaa. Cacioppon aviomiehen sisar oli nähnyt tämän ennen katoamistaan menevän Cianciullin kotiin. Hän ilmoitti epäilyksistään poliisille, joka avasi tutkinnan ja pidätti pian Cianciullin. Cianciulli tunnusti murhat, kun poliisi alkoi pitää hänen poikaansa Giuseppe Pansardia epäiltynä.

Leonarda Cianciulli todettiin syylliseksi ja tuomittiin 30 vuodeksi vankilaan ja kolmeksi vuodeksi vankimielisairaalaan. Hän kuoli 77-vuotiaana aivoinfarktiin 15. lokakuuta 1970.

Kattila, jossa Cianciulli keitteli uhreistaan saippuaa, on esillä Rooman kriminologian museossa.

 Lähteet 

Luokka:Italialaiset sarjamurhaajat
Luokka:Vuonna 1894 syntyneet
Luokka:Vuonna 1970 kuolleet
Luokka:Sarjamurhaajat